pythainlp/thaigov-v2-corpus-22032023 huggingface dataset:
วันอาทิตย์ที่ 18 เมษายน 2564
ประกาศ ธนาคารอาคารสงเคราะห์ กรณี COVID – 19 ผลตรวจหาเชื้อรอบ 2 กรรมการผู้จัดการ ผู้บริหาร และสื่อมวลชน “ไม่พบเชื้อ”
จากกรณีกรรมการผู้จัดการ ธอส. พร้อมคณะ รวม 66 คน เข้าชมการแสดงดนตรีของนายอภิวัชร์ เอื้อถาวรสุข หรือ “แสตมป์” เมื่อวันที่ 3 เมษายน 2564 ในพื้นที่เกาะช้าง จ.ตราด ก่อนที่จะทราบว่าแสตมป์ ติดเชื้อ COVID-19
จากกรณีที่ นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) พร้อมด้วยผู้บริหาร พนักงาน รวมถึงผู้ปฏิบัติงานของธนาคารในสาขาตราดและสาขาจันทบุรี และคณะสื่อมวลชน รวม 66 คน เข้าชมการแสดงดนตรีของ นายอภิวัชร์ เอื้อถาวรสุข หรือ “แสตมป์” เมื่อวันเสาร์ที่ 3 เมษายน 2564 ณ โรงแรมแห่งหนึ่งในพื้นที่เกาะช้าง จ.ตราด ก่อนที่จะทราบว่าแสตมป์ ติดเชื้อ COVID-19 จากการที่มีผู้ติดเชื้อเข้าชมการแสดงดนตรีของแสตมป์ที่กรุงเทพฯ เมื่อวันศุกร์ที่ 2 เมษายน 2564 ทำให้กรรมการผู้จัดการ ธอส. ผู้บริหาร พนักงานธนาคาร และสื่อมวลชน ทั้ง 66 คน ได้เดินทางไปตรวจ หาเชื้อ COVID-19 รอบที่ 1 ตั้งแต่วันที่ 6-7 เมษายน 2564 ซึ่งผลการตรวจปรากฏว่าทุกคน “ผลการตรวจเป็นลบ หรือ ตรวจไม่พบเชื้อ COVID-19” และหลังจากนั้นธนาคารยังได้ดูแลทุกคนที่เกี่ยวข้องและให้กักตัวเป็นระยะเวลา 14 วัน เพื่อเฝ้าระวัง สังเกต ติดตามอาการของตนเอง ตามหลักปฏิบัติด้านสาธารณสุข และแสดงความรับผิดชอบต่อสังคมอย่างเคร่งครัด นั้น
ล่าสุด เมื่อครบกำหนดการกักตัว 14 วัน กรรมการผู้จัดการ ผู้บริหาร พนักงาน รวมถึงผู้ปฏิบัติงานของธนาคารในสาขาตราดและสาขาจันทบุรี และคณะสื่อมวลชน ได้เดินทางไปตรวจหาเชื้อ COVID-19 รอบที่ 2 เป็นที่เรียบร้อยแล้ว โดย ณ วันที่ 18 เมษายน 2564 เวลา 16.30 น. กรรมการผู้จัดการ ผู้บริหาร พนักงานธนาคาร และสื่อมวลชนเกือบทั้งหมด ทยอยรับทราบผลตรวจแล้วว่า “ผลการตรวจเป็นลบ หรือ ตรวจไม่พบเชื้อ COVID-19” คงเหลือที่ยังไม่ทราบผลตรวจอีก 7 คน
ทั้งนี้ ธนาคารยังคงเพิ่มความเข้มงวดในการดำเนินการตามมาตรการป้องกัน COVID-19 โดยพิจารณาเลื่อน ยกเลิก หรือเปลี่ยนรูปแบบการทำกิจกรรมภายในธนาคาร รวมทั้งประกาศให้พนักงาน Work from Home สูงสุดถึง 90% ของจำนวนผู้ปฏิบัติงานจนถึงวันที่ 30 เมษายน 2564 เพื่อลดความเสี่ยงการติดเชื้อ และกำชับให้บุคลากรของธนาคารทั้งหมดปฏิบัติตามข้อกำหนดและข้อปฏิบัติในสถานการณ์การแพร่ระบาด ของโรค COVID-19 อย่างเคร่งครัด อาทิ ห้ามเข้าไปในพื้นที่หรือสถานที่ซึ่งมีความเสี่ยงต่อการติดเชื้อ ห้ามทำกิจกรรมในสถานที่แออัด และให้ความร่วมมือกับทางราชการในการปฏิบัติตามมาตรการและคำแนะนำทางการแพทย์อย่างอย่างเคร่งครัดต่อไป
ฝ่ายสื่อสารองค์กร
ประกาศ ณ วันที่ 18 เมษายน 2564 เวลา 16.45 น.
ส่วนประชาสัมพันธ์ ฝ่ายสื่อสารองค์กร
ธนาคารอาคารสงเคราะห์ (ธอส.)
โทร. 02-202-1980-5
วันอาทิตย์ที่ 18 เมษายน 2564
ยัน Hospitel ได้มาตรฐาน...ทุกแห่งผ่านการตรวจประเมิน
...
สถานที่รักษาผู้ป่วยโควิด-19 นอกจากในโรงพยาบาล และโรงพยาบาลสนามแล้ว ก็ยังปรับโรงแรมมาเป็นสถานพยาบาลชั่วคราว หรือ Hospitel
.
Hospitel จะรองรับผู้ติดเชื้อโควิด-19 ที่ไม่มีอาการ หรือรักษาในโรงพยาบาลหลักมา 3 - 5 วัน แล้วมีอาการดีขึ้น โดยทีมแพทย์จะดำเนินการตรวจและบันทึกอาการผู้ป่วยทุกวันผ่านเทเลเมดิซีนหรือไลน์กลุ่ม
.
โดยมีแพทย์ประจำ 1 คน พยาบาล 1 คนต่อ 20 เตียง เครื่องวัดอุณหภูมิแบบดิจิทัล เครื่องวัดความเข้มข้นของออกซิเจนในเลือด และเครื่องเอกซเรย์เคลื่อนที่ หากอาการเปลี่ยนแปลงจะย้ายกลับโรงพยาบาลหลักทันที
.
ปัจจุบันมี Hospitel ที่ขึ้นทะเบียนแล้ว 23 แห่ง จำนวน 4,900 เตียง ดูแลผู้ติดเชื้อแล้วเกือบ 2 พันเตียง และเตรียมเพิ่มให้ได้ 5 - 7 พันเตียง ซึ่งจะช่วยลดความแออัดในโรงพยาบาล
.
ประชาชนใกล้เคียง Hospitel อย่าได้เป็นกังวล เพราะการจัดการระบบต่าง ๆ ไม่ว่าจะเป็นสิ่งแวดล้อม การกำจัดขยะ น้ำเสีย เป็นการจัดบริการทางการแพทย์ตามมาตรฐาน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
พบปะขอพร “ผู้สูงอายุ” ช่วงนี้...ต้องระวังโควิด-19
...
สวัสดีปีใหม่ไทย 2564 ไปยังแฟนเพจไทยคู่ฟ้าครับ นอกจากวันนี้จะเป็นวันสงกรานต์แล้ว 13 เม.ย. ของทุกปียังถือเป็นวันผู้สูงอายุแห่งชาติเช่นกัน
.
ช่วงนี้หลาย ๆ คนกำลังเดินทางกลับไปยังภูมิลำเนา เพื่อไปพบปะครอบครัวญาติพี่น้อง และเข้าสวัสดีรดน้ำดำหัวขอพรผู้ใหญ่ในครอบครัวเพื่อความเป็นสิริมงคล แต่ให้คิดสักนิดว่า การระบาดของโรคโควิด-19 นั้นยังคงมีอยู่ ดังนั้น การเข้าหาผู้สูงอายุแบบเดิม ๆ นั้นมีความเสี่ยงพอสมควร
.
หากใครมีลักษณะอาการต่อไปนี้ ห้ามเข้าใกล้ผู้สูงอายุเด็ดขาดนะครับ มีไข้ ตัวร้อน ไอ เจ็บคอ หายใจเร็ว หายใจลำบาก หรือหากว่าปกติดี ก็ขอให้ใส่หน้ากากอนามัยพูดคุยกับผู้สูงอายุนะครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ลุ้นขยับขึ้น “Tier 1” แก้ไขปัญหาค้ามนุษย์
...
ความทุ่มเทในการแก้ไขปัญหาการค้ามนุษย์ของรัฐบาล ให้ประเทศไทยรักษาระดับอยู่ที่ Tier 2 ติดต่อกันมา 3 ปีแล้ว และเรากำหนดเป้าหมายเพื่อก้าวขึ้นสู่ Tier 1 ให้ได้ในเร็ววัน
.
ล่าสุด เราได้ส่ง Trafficking in Persons Report (TIP Report) หรือรายงานความก้าวหน้าการแก้ไขปัญหาค้ามนุษย์ ประจำปี 2563 ไปยังสหรัฐอเมริกาเรียบร้อยแล้ว
.
สาระสำคัญของ TIP Report ฉบับนี้ จะแสดงให้เห็นถึงมาตรการแก้ไขปัญหาการค้ามนุษย์ในทุกมิติ เช่น
สถิติการจับกุมและการลงโทษทางกฎหมาย การขับเคลื่อนแผนปฏิบัติการระดับชาติว่าด้วยธุรกิจกับสิทธิมนุษยชน ความรวดเร็วในการพิจารณาคดีค้ามนุษย์ทั้งในชั้นพนักงานสอบสวน อัยการ และศาล โดยลดลง จาก 118 วัน ในปี 2558 เหลือ 70 วัน ในปี 2563
.
นอกจากนี้ ยังมีการเตรียมการดูแลกลุ่มผู้เสียหายที่มีความหลากหลายทางเพศ และการจัดตั้งศูนย์ช่วยเหลือแรงงานต่างด้าวที่ประสบปัญหาจากการทำงาน ร่วมกับเครือข่ายภาคประชาสังคม เป็นต้น
.
ประชาชนทุกสามารถเข้าร่วมเป็นส่วนหนึ่งในการป้องกันและแก้ไขปัญหาการค้ามนุษย์ได้ เพียงดาวน์โหลด แอปพลิเคชัน ‘PROTECT-U’ เพื่อแจ้งเหตุและขอรับความช่วยเหลือคุ้มครอง ซึ่งมีทั้งภาษาไทย จีน อังกฤษ เมียนมา เขมร ลาว และเวียดนาม
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ไฟเขียวขยายเวลาสมัครเป็นผู้ประกันตนมาตรา 39 ถึง 30 มิ.ย. นี้
...
ข่าวดี...ผู้ประกันตนมาตรา 33 ที่ลาออกจากงานหรือสิ้นสุดการเป็นลูกจ้าง และไม่ได้สมัครเป็นผู้ประกันตนภาคสมัครใจตามมาตรา 39 ภายใน 6 เดือนนับแต่วันสิ้นสุดความเป็นผู้ประกันตน รวมถึงผู้ประกันตนที่สิ้นสภาพการเป็นผู้ประกันตนตามมาตรา 39 เนื่องจากขาดส่งเงินสมทบ ฟังทางนี้
.
สำหรับแนวทางช่วยเหลือเพื่อให้ผู้ประกันตนมีหลักประกันทางสังคมมากขึ้น ครม. จึงมีมติเห็นชอบขยายเวลาให้ผู้ประกันตนมาตรา 33 ที่สิ้นสุดการเป็นลูกจ้าง ตั้งแต่วันที่ 1 ก.ย. 2562 - 31 ธ.ค. 2563 และประสงค์ที่จะอยู่ในระบบประกันสังคมต่อไป สามารถแสดงความจำนงเป็นผู้ประกันตนภาคสมัครใจตามมาตรา 39 ทดแทนได้ จนถึงวันที่ 30 มิ.ย. 2564
.
นอกจากนี้ ยังให้ขยายกำหนดเวลานำส่งเงินสมทบเข้ากองทุนประกันสังคม ที่ต้องนำส่งประจำงวดเดือนมี.ค. 2563 – งวดเดือนพ.ค. 2564 ให้นำส่งภายในวันที่ 15 มิ.ย. 2564
.
โดยคาดว่ามาตรการดังกล่าว จะช่วยให้มีผู้แสดงความจำนงเป็นผู้ประกันตนตามมาตรา 39 และผู้ที่ขาดส่งเงินสมทบนำส่งเงินเพื่อรักษาสิทธิการเป็นผู้ประกันตนตามมาตรา 39 ตามเดิม กว่า 207,700 คน มีหลักประกันด้านสุขภาพและสิทธิประโยชน์อื่น ๆ ผ่านกองทุนประกันสังคมอย่างต่อเนื่อง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ไฟเขียว‼️จัดระเบียบร้านขายก๊าซหุงต้มให้ปลอดภัยและเป็นมาตรฐาน
...
ผู้ประกอบกิจการร้านขายก๊าซหุงต้ม ต้องรู้! ถึงข้อปฏิบัติเกี่ยวกับสถานที่เก็บรักษาก๊าซปิโตรเลียมเหลวประเภทร้านจำหน่าย ที่ผ่านความเห็นชอบจากการประชุม ครม. แล้ว เพื่อกำกับดูแลร้านขายก๊าซหุงต้มให้มีความปลอดภัยและเป็นไปตามมาตรฐานมากขึ้น
.
วันอาทิตย์ที่ 18 เมษายน 2564
เชิญชมภาพยนตร์ “ใต้ร่มพระบารมี 239 ปี กรุงรัตนโกสินทร์” . ปี 2564 เป็นปีครบรอบการสถาปนากรุงเทพมหานคร 239 ปี เพื่อให้ประชาชนคนไทยรู้จักเมืองหลวงของประเทศไทยมากขึ้น รัฐบาลโดยกระทรวงว
...
เชิญชมภาพยนตร์ “ใต้ร่มพระบารมี 239 ปี กรุงรัตนโกสินทร์”
.
ปี 2564 เป็นปีครบรอบการสถาปนากรุงเทพมหานคร 239 ปี เพื่อให้ประชาชนคนไทยรู้จักเมืองหลวงของประเทศไทยมากขึ้น รัฐบาลโดยกระทรวงวัฒนธรรมและหอภาพยนตร์ จึงได้จัด Playlist ภาพยนตร์ที่มีบรรยากาศของกรุงเทพมหานครในอดีตที่น่าสนใจ ภายใต้กิจกรรม “ใต้ร่มพระบารมี 239 ปี กรุงรัตนโกสินทร์”
.
สำหรับประชาชนที่สนใจรับชมภาพยนตร์ สามารถรับชมใน Playlist ใต้ร่มพระบารมี 239 ปี กรุงรัตนโกสินทร์ ได้ที่https://bit.ly/3sYJXEP
.
นอกจากนี้ ยังมีภาพยนตร์ในการอนุรักษ์ของหอภาพยนตร์อีกมากในช่อง youtube หอภาพยนตร์ เช่น
- กรุงเทพเมืองหลวงของเรา 2500 Bangkok, Our Capital (1957)https://bit.ly/3cT1fOf
- รถรางวันสุดท้าย Last Day of Bangkok Tramshttps://bit.ly/31T97ZO
- BANGKOK METROPOLITAN BUSES AND TRUCKS (1958)https://bit.ly/39P2Na3
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ขยายเวลา แรงงานต่างด้าว ตรวจโควิด-19 ทำประวัติ
...
ปัจจุบันแรงงานจากประเทศเพื่อนบ้าน ถือเป็นส่วนสำคัญในการประกอบกิจการของสถานประกอบการไทยหลายแห่ง และแม้จะอยู่ในภาวการณ์แพร่ระบาดโรคโควิด-19 แต่กระบวนการผลิตเครื่องอุปโภคบริโภค ก็ยังต้องเดินหน้าต่อไป รัฐบาลจึงผ่อนผันให้คนต่างด้าว 3 สัญชาติ ได้แก่ กัมพูชา ลาว เมียนมา ยังคงอยู่ทำงานต่อไปได้เป็นกรณีพิเศษ แต่จะต้องดำเนินการอย่างถูกกฎหมาย คือ ผ่านการตรวจโรคโควิด-19 จัดเก็บอัตลักษณ์บุคคล ภายใน 16 เม.ย. 64 และทำทะเบียนประวัติคนซึ่งไม่มีสัญชาติไทยที่มีใบอนุญาตทำงานอยู่ด้านหลังบัตร (บัตรสีชมพู) ภายในปี 2564 นี้
.
แต่ด้วยมาตรการควบคุมและป้องกันการแพร่ระบาดของโรคโควิด-19 รวมถึงสถานการณ์การแพร่ระบาดในปัจจุบัน ที่ประชุม ครม. จึงมีมติเห็นชอบขยายเวลา การตรวจโควิด-19 และเก็บอัตลักษณ์บุคคล ให้ถึง 16 มิ.ย.64
ส่วนการทำทะเบียนประวัติคนซึ่งไม่มีสัญชาติไทยที่มีใบอนุญาตทำงานอยู่ด้านหลังบัตร ให้ถึง 31 มี.ค. 65
.
เพื่อให้สถานประกอบการดำเนินการได้อย่างต่อเนื่องต่อไป และแรงงานมีเวลาดำเนินการตามกฎหมายเพิ่มมากขึ้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ระวัง! มิจฉาชีพหลอกให้รับพัสดุเก็บเงินปลายทาง
...
กระแสการซื้อของออนไลน์ยังแรงดีไม่มีตก ทำให้เราเกิดความเคยชินเมื่อมีพัสดุมาส่งที่บ้าน แต่ก็ต้องระวังนะครับ! เพราะขณะนี้กำลังมีกลุ่มมิจฉาชีพออกอุบายทำทีมาส่งพัสดุ แล้วบอกว่าเป็นพัสดุเก็บเงินปลายทาง ทำให้เราต้องจ่ายค่าพัสดุนั้นไป
.
ดังนั้น เมื่อเจอเหตุการณ์ดังกล่าวขอให้
1.ตรวจสอบกับบุคคลในบ้านก่อนว่า ได้มีการสั่งสินค้าหรือพัสดุใด ๆ ให้มาส่งหรือไม่
2.สังเกตชื่อผู้รับ – ผู้ส่ง ว่ามีพิรุธน่าสงสัยหรือไม่
3.ตรวจสอบกับเจ้าของพัสดุก่อนเปิดพัสดุหรือชำระเงินปลายทางทุกครั้ง
.
และหากเข้าข่ายต้องสงสัย ให้ปฏิเสธการรับพัสดุหรือการชำระเงิน จากนั้นรวบรวมหลักฐาน ได้แก่
- ภาพถ่ายกล่องพัสดุทุกด้าน
- รายละเอียดของผู้ส่ง (ถ้ามี)
- เลขพัสดุ
เพื่อร้องทุกข์ดำเนินคดีกับผู้กระทำผิดตามกฎหมาย
.
ซึ่งถือเป็นการกระทำ “ฉ้อโกง” และต้องได้รับโทษตามกฎหมายอาญา ม.341 จำคุกไม่เกิน 3 ปี ปรับไม่เกิน 60,000 บาท หรือทั้งจำทั้งปรับ
Cr. กองปราบปราม
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
นายกฯ มั่นใจฟื้นฟูเศรษฐกิจไทยต่อเนื่อง การแพร่ระบาดโควิด-19 ระลอกนี้ควบคุมได้ เชื่อประชาชนให้ความร่วมมือ
นายกฯ มั่นใจฟื้นฟูเศรษฐกิจไทยต่อเนื่อง การแพร่ระบาดโควิด-19 ระลอกนี้ควบคุมได้ เชื่อประชาชนให้ความร่วมมือ
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความมั่นใจว่ามาตรการที่คณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) หรือ ศบค. ที่มีมติเห็นชอบในการปรับระดับของพื้นที่สถานการณ์ทั่วประเทศ และการปรับมาตรการป้องกันควบคุมโรค เพื่อป้องกันการแพร่ระบาดจากผู้ติดเชื้อที่ไม่มีอาการที่เดินทางกลับหลังเทศกาลสงกรานต์ และเพิ่มประสิทธิภาพการลดการแพร่เชื้อที่สัมพันธ์กับสถานบันเทิง การรวมกลุ่ม การสังสรรค์ และปัจจัยที่ทำให้มีการระบาดในวงกว้าง ซึ่งมาตรการต่างๆได้ประชาสัมพันธ์ให้ประชาชนได้ทราบแล้วนั้น จะสามารถทำให้จำนวนผู้ติดเชื้อลดลงได้โดยเร็ว และไม่แพร่กระจายไปมากกว่าที่เป็นอยู่ในปัจจุบัน โดยมาตรการที่สำคัญต่างๆ มีผลบังคับใช้แล้วตั้งแต่วันนี้ (18 เม.ย. 64) เป็นต้นไป โดยรัฐบาลตัดสินใจหลีกเลี่ยงที่จะออกมาตรการล๊อคดาวน์ หรือมาตรการเคอร์ฟิว เพื่อไม่ให้มีผลกระทบต่อประชาชนมากเกินไป แต่ทั้งนี้ทั้งนั้น รัฐบาลยังคงต้องขอความร่วมมือจากประชาชนอีกครั้งในการร่วมมือร่วมใจกันปฎิบัติตามมาตรการที่ ศบค. กำหนดอย่างเคร่งครัด เพื่อผลสำเร็จในการควบคุมการระบาดของโรคติดเชื้อไวรัสโคโรนา 2019 (COVID-19)ในระลอกนี้
นอกจากนี้ นายกรัฐมนตรี ยังมีความมั่นใจว่าเศรษฐกิจไทยจะยังสามารถขยายตัวได้ในปี 2564 นี้ เนื่องจากสถานการณ์การฉีดวัคซีนโควิด-19 จะเริ่มดีขึ้นตามลำดับ ซึ่งภายในปี 2564 นี้ ประเทศไทยจะได้รับวัคซีนโควิด-19 ไม่น้อยกว่า 63 ล้านโดส ที่รัฐบาลได้สั่งจองไปแล้ว และที่นายกรัฐมนตรีได้แต่งตั้งคณะทำงานพิจารณาการจัดหาวัคซีนโควิด-19 เพิ่มเติมอีกอย่างน้อย 10 ล้านโดส สำหรับใช้ในสถานพยาบาลของรัฐ และวัคซีนทางเลือกเพื่อนำมาให้บริการในสถานพยาบาลเอกชน ดังนั้นการฉีดวัคซีนให้กับประชาชน จะสามารถดำเนินการได้ตามที่วางแผนไว้ กล่าวคือ ประชาชนในประเทศไทยจะได้รับการฉีดวัคซีนโควิด-19 อย่างน้อยไม่ต่ำกว่า 35 ล้านคนภายในปี 2564 นี้
นายอนุชา กล่าวเพิ่มเติมว่า นายกรัฐมนตรี มีความมั่นใจ เรื่องการฟื้นฟูเศรษฐกิจหลังการระบาดในระลอกนี้ ว่ารัฐบาลสามารถดำเนินการได้อย่างต่อเนื่อง โดยรัฐบาลยังมีเงินเกือบ 3.8 แสนล้านบาทสำหรับนำมาใช้เยียวยาและฟื้นฟูเศรษฐกิจ แยกเป็นเงินจำนวน 2.4 แสนล้านบาทจาก พ.ร.ก.เงินกู้ 1 ล้านล้านบาท นอกจากนี้ยังมีเงินจากงบกลางปี 2564 ในส่วนของเงินสำรองจ่ายเพื่อการฉุกเฉินและจำเป็นอีก 98,500 ล้านบาท และงบสำหรับบรรเทาโควิด-19 อีก 36,800 ล้านบาท ทั้งนี้ รัฐบาลจะเร่งออกมาตรการกระตุ้นเศรษฐกิจ โดยคำนึงถึงความเหมาะสมกับสถานการณ์ในปัจจุบัน และการใช้งบประมาณอย่างมีประสิทธิภาพ เพื่อประโยชน์สูงสุดของประชาชน
วันอาทิตย์ที่ 18 เมษายน 2564
สธ. พบช่วงวิกฤติโควิด 19 ผู้สูงอายุ และครอบครัว เป็นพลังใจสำคัญสำหรับคนไทย
กระทรวงสาธารณสุข พบในช่วงวิกฤติโควิด 19 ผู้สูงอายุ ครอบครัว และ อสม. คือกลุ่มที่มีพลังใจดี เป็นพลังใจสำคัญสำหรับคนไทย พร้อมชวนประชาชนฉีดวัคซีนใจ 4 เข็ม ความรู้สึกปลอดภัย ไม่ตระหนก ความหวัง และความเข้าใจ สร้างภูมิคุ้มกันทางใจรับมือสถานการณ์โควิด 19
วันนี้ (18 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี แพทย์หญิงพรรณพิมล วิปุลากร อธิบดีกรมสุขภาพจิต แถลงข่าวในประเด็นวัคซีนใจ ว่า กรมสุขภาพจิตได้จัดทำ Mental Health Check-in เครื่องมือตรวจวัดอุณหภูมิใจ เพื่อวัดระดับความเครียดของประชาชนในสถานการณ์วิกฤติโควิด 19 โดยพบว่า เมื่อมีการแพร่ระบาดเป็นวงกว้างประชาชนมีความเครียดสูงขึ้น และมีภาวะเหนื่อยหน่าย ท้อแท้ตามมา โดยเฉพาะในช่วงวันที่ 8 – 12 เมษายน 2564 ที่พบผู้ติดเชื้อเป็นจำนวนมากในระลอกใหม่ ส่วนช่วงที่สถานการณ์มีแนวโน้มที่ดี อุณหภูมิใจของประชาชนจะดีขึ้นตามมา นอกจากนี้ยังพบว่า คนไทยมีความสามารถในการฟื้นจิตใจตนเองเป็นอย่างดี ซึ่งกลุ่มที่มีพลังใจที่ดีที่สุดขณะนี้ คือ ผู้สูงอายุ และครอบครัว โดยมีพลังใจระดับมากอยู่ที่ร้อยละ 72.50 และระดับปานกลางร้อยละ 26.29 รองลงมาคือ กลุ่ม อสม. ที่ทำงานหนักมีจิตอาสา และเป็นพลังใจสำคัญสำหรับคนไทย และขอเชิญทุกคนร่วมกันฉีดวัคซีนใจที่มี 4 เข็ม ได้แก่ 1.ความรู้สึกปลอดภัย คือพฤติกรรมปลอดภัย สวมหน้ากากอนามัย ล้างมือ เว้นระยะห่าง ไม่เข้าไปในสถานที่แออัด 2. ไม่ตระหนก ให้รับฟังข้อมูลที่เป็นข้อเท็จจริงจากกระทรวงสาธารณสุข หรือหน่วยงานภาครัฐที่น่าเชื่อถือได้ ลดการรับฟังข้อมูลที่ไม่มีแหล่งที่มา และเลือกรับข้อมูลที่เป็นประโยชน์ 3.ความหวัง 4.ความรู้สึกเข้าใจ ส่งกำลังใจที่ดีให้กันและกัน พร้อมออกมาดูแลผู้อื่น
แพทย์หญิงพรรณพิมลกล่าวต่อว่า กระทรวงสาธารณสุข ยังมีการเฝ้าระวังและแก้ไขปัญหาสุขภาพจิตของคนไทย โดยการสำรวจคัดกรองเชิงรุกตั้งแต่วันที่ 1 - 15 เมษายน 2564 จำนวน 838,550 คน พบกลุ่มที่มีความเสี่ยงที่จะทำร้ายตนเองและภาวะเหนื่อยอ่อน อ่อนล้า 38,804 คน หรือคิดเป็นร้อยละ 4.63 ซึ่งกรมสุขภาพจิตได้ติดตามอาการแล้ว 20,849 คน คิดเป็นร้อยละ 53.73 พร้อมทั้งให้คำปรึกษาเบื้องต้น, ติดต่อกลับเพื่อให้การช่วยเหลือ, ส่งต่อพบแพทย์หรือหน่วยงานอื่นๆ
“ขอความร่วมมือประชาชนเข้ามาเช็คสุขภาพใจว่าความเครียดอยู่ในระดับใดที่ Mental Health Check-In จากเว็บไซต์ของกรมสุขภาพจิต ซึ่งจะทราบผลการประเมินทันที มีคำแนะนำการปฏิบัติตัว ที่สำคัญขอให้ใส่ข้อมูลเบอร์โทรศัพท์ไว้ด้วย หากพบว่ามีความเสี่ยงเจ้าหน้าที่จะทำการติดต่อกลับเพื่อดูแลต่อไป หรือหากต้องการปรึกษาสุขภาพจิตโทรปรึกษาสายด่วน กรมสุขภาพจิต 1323” แพทย์หญิงพรรณพิมลกล่าว
************************************** 18 เมษายน 2564
วันอาทิตย์ที่ 18 เมษายน 2564
เริ่มวันนี้...แบงก์ปรับเวลาปิดให้บริการ ยกระดับมาตรการคุมโควิด
...
ผู้ทำธุรกรรมทางการเงินที่ต้องไปติดต่อกับสาขาของธนาคารทุกแห่งดูทางนี้ สมาคมธนาคารไทย ประกาศแนวทางเพื่อลดความเสี่ยงของการแพร่ระบาดของเชื้อไวรัสโควิด-19 ระลอกใหม่ รวมถึงมาตรการป้องกันโรคสำหรับงานบริการสาขา ตามแนวทางของกระทรวงสาธารณสุข
.
โดยกำหนดให้ธนาคารอาจพิจารณาปิดสาขาบางแห่งชั่วคราว สำหรับพื้นที่ที่มีความเสี่ยงสูงต่อการแพร่ระบาดของโรค ซึ่งลูกค้าสามารถใช้บริการที่ตู้ ATM หรือผ่านช่องทาง online ได้ตามปกติ และสามารถตรวจสอบรายชื่อสาขาที่ปิดการบริการทาง website ของแต่ละธนาคาร
.
สำหรับการปรับเวลาปิดสาขาทั่วประเทศ จะเริ่มวันที่ 16 เม.ย. 64 เป็นต้นไป ดังนี้
• สาขาในห้าง / สาขาที่เปิดให้บริการ 7 วัน ปิดไม่เกินเวลา 17.00 น.
• สาขาภายนอก ปิดไม่เกินเวลา 15.30 น.
.
นอกจากนี้ จะจำกัดช่องให้บริการและจำนวนลูกค้าในสาขา เพื่อเว้นระยะห่างที่เหมาะสม กรณีสาขาใดมีพนักงานหรือลูกค้าติดเชื้อเข้าใช้บริการจะปิดเพื่อพ่นฆ่าเชื้อทันที และเปิดทำการเมื่อเสร็จสิ้น ส่วนพนักงานที่สัมผัสใกล้ชิดผู้ป่วย ให้ตรวจเชื้อ/และทำการกักตัวเองในที่พักทันที และจัดให้มีพนักงานเข้าปฏิบัติหน้าที่แทน
.
ซึ่งแนวทางดังกล่าว คำนึงถึงความปลอดภัยของพนักงานและลูกค้าเป็นสำคัญ โดยจะกลับมาให้บริการตามปกติเมื่อสถานการณ์เริ่มคลี่คลายลง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
มีบ้านทั่วไทย!! ธอส. ปิดยอดประมูลขายบ้านมือสองออนไลน์ ขายดิบขายดี 180 รายการ ยอดขายทะลุ 145 ล้านบาท
ธนาคารอาคารสงเคราะห์ เผยผลการจัดงานประมูลบ้านมือสองออนไลน์ผ่าน Application : G H Bank Smart NPA ครั้งพิเศษในเดือนเมษายน 2564 สามารถจำหน่ายทรัพย์ทั่วประเทศได้ทั้งสิ้น 180 รายการ มูลค่ากว่า 145 ล้านบาท โดยทรัพย์ที่ขายได้ราคาต่ำสุดมี 3 รายการ
ธนาคารอาคารสงเคราะห์ เผยผลการจัดงานประมูลบ้านมือสองออนไลน์ผ่าน Application : G H Bank Smart NPA ครั้งพิเศษในเดือนเมษายน 2564 สามารถจำหน่ายทรัพย์ทั่วประเทศได้ทั้งสิ้น 180 รายการ มูลค่ากว่า 145 ล้านบาท โดยทรัพย์ที่ขายได้ราคาต่ำสุดมี 3 รายการ ในราคาแค่ 45,000 บาท ส่วนรายการที่จำหน่ายได้ในราคาสูงสุด 3.87 ล้านบาท คือ บ้านเดี่ยว 2 ชั้น เขตหนองจอก กรุงเทพฯ พร้อมมอบส่วนลดเพิ่มให้อีก 10% เพียงโอนภายในวันที่ 30 มิถุนายน 2564
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ในวันนี้ (16 เมษายน 2564) ธนาคารได้จัดงานประมูลขายทรัพย์ NPA หรือ ประมูลบ้านมือสองออนไลน์ผ่าน Application : G H Bank Smart NPA ครั้งพิเศษในเดือนเมษายน 2564 เพื่อเพิ่มโอกาสให้ประชาชนได้เลือกซื้อที่อยู่อาศัยเป็นของตนเองในระดับราคาที่คุ้มค่าและเหมาะสม โดยเว้นระยะห่างทางสังคม (Social Distancing) เพื่อป้องกันการแพร่ระบาดของเชื้อไวรัสโคโรนา 2019 (COVID-19) โดยภายหลังเปิดประมูลเป็นรอบตั้งแต่เวลา 09.30 -14.00 น. ผลปรากฏว่า ธนาคารสามารถจำหน่ายทรัพย์ได้ทั้งสิ้น 180 รายการ คิดเป็นมูลค่า 145.18 ล้านบาท แบ่งเป็น ทรัพย์ในพื้นที่กรุงเทพฯ และปริมณฑล จำนวน 44 รายการ มูลค่า 27.88 ล้านบาท และทรัพย์ในส่วนภูมิภาคจำนวน 136 รายการ มูลค่า 117.30 ล้านบาท รายการทรัพย์ที่มีราคาจำหน่ายต่ำสุดในครั้งนี้มีจำนวน 3 รายการ คือ ห้องชุด ขนาด 26.25 ตารางเมตร โครงการปลาทอง จ.ปทุมธานี จำนวน 2 รายการ และห้องชุด ขนาด 24.5 ตารางเมตร โครงการเลิศมงคลทองคอนโด 2 จ.สมุทรปราการ ซึ่งผู้ซื้อได้มีที่อยู่อาศัยเป็นของตนเองในราคาเพียง 45,000 บาทเท่านั้น ส่วนทรัพย์ที่มีผู้สนใจประมูลมากที่สุด คือ ห้องชุด ขนาด 21.52 ตารางเมตร โครงการพฤกษาคอนโดมิเนียม อ.สามพราน จ.นครปฐม ราคาเริ่มต้นประมูลอยู่ที่ 75,000 บาท ปิดประมูลในราคา 95,000 บาท ขณะที่ทรัพย์ที่มีราคาจำหน่ายสูงที่สุด คือ บ้านเดี่ยว 2 ชั้น เนื้อที่ 85.5 ตารางวา โครงการหมู่บ้านลอร่าวิลล์ พาร์คโฮม เขตหนองจอก กรุงเทพฯ จำหน่ายได้ในราคา 3,870,000 บาท ซึ่งการที่ยังมีผู้สนใจประมูลทรัพย์ NPA ของธนาคารเป็นจำนวนมากนั้น สะท้อนให้เห็นถึงความน่าสนใจของทรัพย์ NPA ของธนาคารที่ยังคงเป็นที่ต้องการของประชาชน และการประมูลออนไลน์ผ่าน Application : G H Bank Smart NPA ถือเป็นช่องทางที่สะดวก รวดเร็วและปลอดภัยอีกด้วย
สำหรับผู้ที่ชนะการประมูล ธนาคารยังช่วยแบ่งเบาภาระค่าใช้จ่ายในการมีบ้าน โดยให้สิทธิ์เลือกใช้มาตรการพิเศษ อาทิ ผ่อนดาวน์ดอกเบี้ย 0% นานสูงสุด 24 เดือน หรือ เทดาวน์และยื่นกู้เลย ก็ได้สิทธิ์เลือกใช้สินเชื่ออัตราดอกเบี้ย 0% (ภายใต้เงื่อนไขของมาตรการพิเศษที่ธนาคารกำหนด) พิเศษ!!! หากโอนภายในวันที่ 30 มิถุนายน 2564 ลดเพิ่มอีก 10% จากราคาที่ประมูลซื้อได้ ส่วนผู้ที่พลาดการประมูลในครั้งนี้ สามารถเข้าร่วมการประมูลทรัพย์ NPA แบบออนไลน์ผ่าน Application : G H Bank Smart NPA ประจำเดือนเมษายน 2564 นี้ได้อีกครั้ง ในวันที่ 23 เมษายน 2564 ติดตามข้อมูลข่าวสารของธนาคารเพิ่มเติมได้ที่ www.ghbhomecenter.com หรือ www.ghbank.co.th หรือ ศูนย์ลูกค้าสัมพันธ์ (Call Center) โทร 0-2645-9000 และ Facebook Fanpage ธนาคารอาคารสงเคราะห์
ส่วนประชาสัมพันธ์ ฝ่ายสื่อสารองค์กร
ธนาคารอาคารสงเคราะห์ (ธอส.)
โทร. 02-202-1980-5
วันอาทิตย์ที่ 18 เมษายน 2564
3 ล้านตัว! ปล่อยพันธุ์ปลา ฟื้นฟูประมงน้ำจืดใน กทม.
...
“ในน้ำมีปลา ในนามีข้าว” ไทยเราขึ้นชื่อเรื่องความอุดมสมบูรณ์ วันนี้ทรัพยากรธรรมชาติมีพื้นที่น้อยลง เนื่องจากการขยายตัวของเมือง รัฐบาลโดยกระทรวงเกษตรและสหกรณ์จึงทำโครงการฟื้นฟูทรัพยากรพันธุ์ปลาน้ำจืด โดยปล่อยพันธุ์ปลาน้ำจืดจำนวน 3 ล้านตัว ในแหล่งน้ำสาธารณะของพื้นที่ กทม. ฝั่งตะวันออก จำนวน 6 จุด ครอบคลุม 3 เขต ได้แก่ หนองจอก มีนบุรี และลาดกระบัง
.
พันธุ์ปลาดังกล่าว ประกอบด้วย ปลาตะเพียนขาว ปลาตะเพียนทอง ปลากระแห ปลากาดำ และปลาหมอไทย พร้อมทั้งสร้างความตระหนักรู้แก่ประชาชนในชุมชนโดยรอบ ให้เห็นคุณค่าและมีส่วนร่วมในการอนุรักษ์และฟื้นฟูทรัพยากรสัตว์น้ำ
.
โดยมุ่งหวังว่าพันธุ์ปลาที่ปล่อยนี้ จะเป็นแหล่งอาหาร แหล่งอาชีพและรายได้ให้แก่เกษตรกรและประชาชน ได้อย่างยั่งยืน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
เคาะ! กรอบแผนพัฒนาเศรษฐกิจและสังคมแห่งชาติ ฉบับที่ 13 “มุ่งพลิกโฉมประเทศไทย”
...
ประเทศไทยในอนาคตจะเป็นอย่างไร? จะเดินหน้าไปในทิศทางใด? แผนพัฒนาเศรษฐกิจและสังคมแห่งชาติ คือสิ่งหนึ่งที่ช่วยให้เรามองเห็นภาพประเทศในอนาคตได้อย่างชัดเจน ซึ่งที่ผ่านมารัฐบาลจะจัดทำแผนพัฒนาเศรษฐกิจและสังคมแห่งชาติ ทุก ๆ 5 ปี
.
สำหรับในปี พ.ศ. 2566 – 2570 ซึ่งนับเป็นแผนพัฒนาฯ ฉบับที่ 13 โดยรัฐบาลได้กำหนดกรอบแนวทาง คือ “มุ่งพลิกโฉมประเทศไทย” (Thailand’s Transformation) ให้เท่าทันและสอดคล้องกับการเปลี่ยนแปลงของโลก มุ่งสร้างสมดุลในการพัฒนาด้านเศรษฐกิจ สังคม คุณภาพชีวิต พร้อมรักษาความยั่งยืนของทรัพยากรธรรมชาติและสิ่งแวดล้อม ให้ไทยเป็นประเทศที่มี “เศรษฐกิจสร้างคุณค่า สังคมเดินหน้าอย่างยั่งยืน”
.
โดยมี 13 หมุดหมาย (milestone) ที่ไทยจะให้ความสำคัญในช่วงระยะเวลา 5 ปี นับจากนี้ ได้แก่
1.ไทยเป็นประเทศชั้นนำด้านสินค้าเกษตรและเกษตรแปรรูปมูลค่าสูง
2.ไทยเป็นจุดหมายของการท่องเที่ยวที่เน้นคุณค่าและความยั่งยืน
3.ไทยเป็นฐานการผลิตยานยนต์ไฟฟ้าของอาเซียน
4.ไทยเป็นศูนย์กลางทางการแพทย์และสุขภาพมูลค่าสูง
.
5.ไทยเป็นประตูการค้าการลงทุนและจุดยุทธศาสตร์ทางโลจิสติกส์ที่สำคัญของภูมิภาค
6.ไทยเป็นฐานการผลิตอิเล็กทรอนิกส์อัจฉริยะและบริการดิจิทัลของอาเซียน
7.ไทยมีผู้ประกอบการวิสาหกิจขนาดกลางและขนาดย่อม (SMEs) ที่เข้มแข็ง มีศักยภาพสูง และสามารถแข่งขันได้
8.ไทยมีพื้นที่และเมืองหลักของภูมิภาคที่มีความเจริญทางเศรษฐกิจ ทันสมัย และน่าอยู่
.
9.ไทยมีความยากจนข้ามรุ่นลดลงและคนไทยทุกคนมีความคุ้มครองทางสังคมที่เพียงพอ เหมาะสม
10.ไทยมีเศรษฐกิจหมุนเวียนและสังคมคาร์บอนต่ำ
11.ไทยสามารถลดความเสี่ยงและผลกระทบจากภัยธรรมชาติและการเปลี่ยนแปลงสภาพภูมิอากาศ
12.ไทยมีกำลังคนสมรรถนะสูง มุ่งเรียนรู้อย่างต่อเนื่องตอบโจทย์การพัฒนาแห่งอนาคต
13.ไทยมีภาครัฐที่มีสมรรถนะสูง
.
ซึ่งขณะนี้ อยู่ระหว่างการเปิดรับฟังความคิดเห็นจากประชาชนทุกภาคส่วน ผ่าน 3 ช่องทางหลัก คือ การประชุมระดมความเห็นจาก 18 กลุ่มจังหวัด การประชุมระดมความเห็นกลุ่มเฉพาะ และการระดมความเห็นผ่านสื่อออนไลน์และสื่อสาธารณะ จากนั้นจะเสนอร่างแผนพัฒนาฯ ให้ ครม. พิจารณาให้ความเห็นชอบ ก่อนรายงานต่อรัฐสภาเพื่อทราบต่อไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
รัฐบาลติดตามสถานการณ์หน้ากากอนามัย ป้องกันขาดแคลน-ขายเกินราคา สำรวจกำลังผลิต 4-5ล้านชิ้น/วัน
รัฐบาลติดตามสถานการณ์หน้ากากอนามัย ป้องกันขาดแคลน-ขายเกินราคา สำรวจกำลังผลิต 4-5ล้านชิ้น/วัน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลมีแนวทางป้องกันการขาดแคลนหน้ากากอนามัยอย่างต่อเนื่อง มีกระบวนการติดตามสถานการณ์หน้ากากอนามัย ผ่านคณะอนุกรรมการบูรณาการการบริหารพัสดุ สำหรับการป้องกัน ควบคุม การแพร่ระบาดโรคติดเชื้อไวรัสโคโรนา 2019 โดยปลัดสำนักนายกรัฐมนตรีเป็นประธาน เพื่อสร้างความมั่นใจว่าประเทศไทยจะมีหน้ากากอนามัยและพัสดุที่เกี่ยวข้องใช้อย่างเพียงพอ ทั้งในสถานพยาบาลและประชาชนทั่วไป รวมถึงได้ใช้สินค้าที่มีคุณภาพและราคาที่เหมาะสม ซึ่งล่าสุด คณะอนุกรรมการฯ ได้ประชุมและประสานงานกับกระทรวงพาณิชย์ กระทรวงสาธารณสุข กระทรวงมหาดไทยและหน่วยงานที่เกี่ยวข้อง ติดตามสถานการณ์และการบริหารจัดการหน้ากากอนามัยทางการแพทย์ โดยมี สาระหลัก คือ
1)กำลังการผลิตจากโรงงาน 63 แห่งภายในประเทศ ที่จำหน่ายหน้ากากอนามัยในท้องตลาด ในช่วง 3 เดือนที่ผ่านา (เดือนมกราคม-มีนาคม 2564) รวมวันละ 4-5 ล้านชิ้นต่อวัน มีการนำเข้าหน้ากากอนามัยทางการแพทย์ที่ใช้ในห้องผ่าตัด จำนวน 28.69 ล้านชิ้น และที่ไม่ได้ใช้ในห้องผ่าตัด จำนวน 228.13 ล้านชิ้น หน้ากากผ้าลิขสิทธิ์ จำนวน 238.23 ล้านชิ้น และหน้ากากกันฝุ่นในโรงงานอุตสาหกรรม จำนวน 992.98 ล้านชิ้น
2)มีการเตรียมการบริหารจัดการหน้ากากอนามัยให้มีความพอเพียงกับบุคลากรทางการแพทย์ทั่วประเทศในช่วงนี้แล้ว โดยกระทรวงสาธารณสุข และองค์การเภสัชกรรม เป็นหน่วยงานที่รับผิดชอบ
3)กรมการค้าภายใน สํานักงานคณะกรรมการอาหารและยา (อย.) และสำนักงานตำรวจแห่งชาติ ติดตามตรวจสอบคุณภาพหน้ากากอนามัยในท้องตลาดให้เป็นไปตามมาตรฐาน ดำเนินการจับกุมผู้ลักลอบนำหน้ํากากอนามัยใช้แล้วมาจําหน่ายใหม่
และควบคุมราคาจำหน่ายให้เป็นไปตามกฎหมายที่กำหนดอย่างเคร่งครัด
นางสาวรัชดา กล่าวเพิ่มเติมว่า หน้ากากอนามัยเป็นสินค้าควบคุม ซึ่งตามประกาศคณะกรรมการกลางว่าด้วยราคาสินค้าและบริการ (กกร.) ได้กำหนดราคาจำหน่ายและการแจ้งข้อมูลหน้ากากอนามัย โดยผู้ขายจะต้องขายหน้ากากอนามัย (Surgical mask) ไม่เกิน 2.50 บาทต่อชิ้น การส่งออกต้องขออนุญาตและเป็นไปตามเงื่อนไขและหลักเกณฑ์ท่ีเก่ียวข้อง หากประชาชนพบข้อมูลเบาะแสการจำหน่ายเกินราคาสามารถแจ้งสายด่วน กรมการค้าภายใน หมายเลข 1569 ได้ทันที
วันอาทิตย์ที่ 18 เมษายน 2564
สธ. เตือนอย่าหลงเชื่อ Rapid Test ตรวจภูมิคุ้มกันหลังฉีดวัคซีน
กระทรวงสาธารณสุข เตือนอย่าหลงเชื่อข้อมูลแชร์ในโซเชียลฉีดวัคซีนโควิด 19 ซิโนแวคแล้วภูมิไม่ขึ้น ชี้ชุดตรวจเร็วหลายชนิดใช้ตรวจภูมิคุ้มกันกรณีฉีดวัคซีนไม่ได้ ต้องตรวจด้วยวิธีเฉพาะ
กระทรวงสาธารณสุข เตือนอย่าหลงเชื่อข้อมูลแชร์ในโซเชียลฉีดวัคซีนโควิด 19 ซิโนแวคแล้วภูมิไม่ขึ้น ชี้ชุดตรวจเร็วหลายชนิดใช้ตรวจภูมิคุ้มกันกรณีฉีดวัคซีนไม่ได้ ต้องตรวจด้วยวิธีเฉพาะ ซึ่งวิธีที่ดูความสามารถในการกำจัดเชื้อต้องทำในห้องปฏิบัติการความปลอดภัยทางชีวภาพระดับ 3 ยืนยันฉีดวัคซีนช่วยสร้างภูมิคุ้มกันโรคโควิด 19 ได้
บ่ายวันนี้ (18 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์ศุภกิจ ศิริลักษณ์ อธิบดีกรมวิทยาศาสตร์การแพทย์ แถลงข่าวกรณีโซเชียลมีเดียเผยแพร่ข้อมูลว่าฉีดวัคซีนโควิด 19 ของซิโนแวค ครบ 2 เข็มแล้วตรวจด้วยชุดตรวจเร็ว (Rapid Test) ภูมิคุ้มกันไม่ขึ้น ว่า การตรวจด้วยชุดตรวจเร็วบางชนิดเป็นการตรวจปลอกหุ้มสารพันธุกรรม (Neucleocapsid protein) จะไม่สามารถตรวจพบได้ การตรวจภูมิคุ้มกันต้องใช้วิธีตรวจที่เฉพาะต่อ spike protein วิธีหนึ่งที่เป็นมาตรฐาน คือ PRNT (Plaque Reduction Neutralization Test) โดยการตรวจหาระดับภูมิคุ้มกันต่อเชื้อโคโรนาไวรัส และต้องตรวจในห้องปฏิบัติการที่มีระบบความปลอดภัยทางชีวภาพระดับ 3 โดยนำน้ำเหลือง (serum) ของผู้ที่ได้รับวัคซีนมาใส่ในจานเพาะเชื้อที่มีไวรัสโคโรนาสายพันธุ์ต่าง ๆ และเจือจางเลือดลงครั้งละเท่าตัว จนถึงจุดที่สามารถทำลายเชื้อไวรัสลงครึ่งหนึ่ง จะเป็นจุดที่บ่งบอกระดับภูมิคุ้มกันที่เกิดขึ้น
นายแพทย์ศุภกิจกล่าวต่อว่า รัฐมนตรีช่วยว่าการกระทรวงสาธารณสุข ได้ตรวจภูมิคุ้มกันต่อ spike protein ที่โรงพยาบาลจุฬาลงกรณ์ ประมาณ 15 วันหลังฉีดครบ 2 เข็ม ก็พบว่ามีภูมิคุ้มกันขึ้น และผลตรวจของตนเองหลังฉีดซิโนแวค 2 เข็ม 14 วัน พบว่า มีระดับภูมิคุ้มกันสามารถทำลายไวรัสสายพันธุ์ที่พบแรกๆ ในประเทศตั้งแต่เริ่มมีการระบาด มีระดับสูงถึง 115 สายพันธุ์อู่ฮั่นระดับภูมิคุ้มกันสูง 85 และสายพันธุ์ที่ระบาดช่วงเดือนมกราคม 2564 สูง 90 ส่วนระดับภูมิคุ้มกันต่อสายพันธุ์ G ที่กำลังระบาดทั่วโลกลดลงอยู่ที่ 40-50 ซึ่งยังสามารถทำลายเชื้อไวรัสได้ และระดับสูงกว่าค่าเฉลี่ยที่บริษัทซิโนแวคได้วิจัยเพื่อยื่นขอทะเบียนที่หลังฉีด2 เข็ม มีระดับภูมิคุ้มกันเฉลี่ยอยู่ที่ 24 รวมทั้งงานวิจัยของประเทศชิลีพบว่าหลังฉีดวัคซีนซิโนแวค 1 เดือนภูมิคุ้มกันจะเพิ่มขึ้นค่อนข้างมาก โดยหลังฉีด 14 วันระดับภูมิคุ้มกันสูงร้อยละ 47.8, หลังฉีด 28 วัน และหลังฉีด 42 วัน ร้อยละ 95.6 เท่ากัน โดยมีระดับภูมิคุ้มกันสูงเป็นพัน เป็นข้อยืนยันว่าวัคซีนซิโนแวคได้ผลในการสร้างภูมิคุ้มกันโรค และอยู่ระหว่างการศึกษาวิจัยระดับภูมิคุ้มกันโรคในผู้ที่ได้รับการฉีดวัคซีนโควิด 19 ในคนไทย
นอกจากนี้ กรมวิทยาศาสตร์การแพทย์ ได้ร่วมกับเครือข่าย เฝ้าระวัง ติดตามการกลายพันธุ์ ทั้งสายพันธุ์อังกฤษ แอฟริกาใต้ บราซิล แคลิฟอร์เนีย ไนจีเรีย และล่าสุดคือสายพันธุ์อินเดีย B1.617 ซึ่งมีการกลายพันธุ์ 2 ตำแหน่ง คือ E484 และ L452 ขณะนี้ ยังไม่มีข้อสรุปชัดเจนว่าการกลายพันธุ์เกี่ยวข้องการการระบาดที่ทำให้จำนวนผู้ติดเชื้อในอินเดียเพิ่มขึ้นมากหรือไม่ ทำให้อาการรุนแรงขึ้นหรือไม่ และวัคซีนสามารถป้องกันได้หรือไม่
************************************** 18 เมษายน 2564
วันอาทิตย์ที่ 18 เมษายน 2564
เอาจริง! ติดกล้องจับ - ปรับรถยนต์วิ่งไหล่ทางซ้ายบนทางด่วน
...
จากสถิติในปี 2563 ที่ผ่านมา พบว่าอุบัติเหตุบนทางพิเศษหรือทางด่วนกว่า 50% เกิดจากการขับรถเร็ว การเปลี่ยนช่องทางกะทันหัน และการวิ่งบนไหล่ทาง ส่งผลให้ขณะนี้ได้มีการออก 2 มาตรการความปลอดภัยบนทางพิเศษ รวมถึงการเตรียมออกกฎหมายความเร็วบนทางด่วนใหม่ในอนาคต
.
มาตรการความปลอดภัยบนทางพิเศษที่รัฐบาลตั้งเป้าดำเนินการให้แล้วเสร็จภายในปี 2565 ประกอบด้วย
1.การติดตั้งป้ายแจ้งเตือนความเร็ว (Your Speed Sign) ที่ทำงานควบคู่กับกล้องตรวจจับความเร็ว โดยจะติดตั้งให้ครอบคลุมทั้ง 4 เส้นทางพิเศษ รวมทั้งสิ้น 17 จุด ซึ่งขณะนี้ดำเนินการเสร็จแล้ว 2 เส้นทาง คือ ทางพิเศษบูรพาวิถี เเละทางพิเศษเฉลิมมหานคร
2.การติดตั้งกล้องตรวจจับรถยนต์วิ่งไหล่ทางซ้าย (ช่องทางฉุกเฉิน) เพื่อป้องกันไม่ให้เกิดอุบัติเหตุบนไหล่ทาง มีทั้งสิ้น 32 จุด บน 4 เส้นทางพิเศษ โดยขณะนี้ได้ติดตั้งบนทางพิเศษกาญจนาภิเษก (บางพลี - สุขสวัสดิ์) เรียบร้อยแล้ว
.
จึงขอความร่วมมือประชาชนไม่ฝ่าฝืนขับรถในช่องไหล่ทางบนทางด่วน เพื่อลดการเกิดอุบัติเหตุ มิเช่นนั้นรถของท่านจะถูกบันทึกข้อมูลจากกล้องวงจรปิดและส่งไปยังเจ้าหน้าที่ตำรวจเพื่อดำเนินการออกใบสั่งต่อไป ซึ่งมีโทษปรับ 1,000 บาท เช่นเดียวกับกรณีขับรถแร็วเกิน 120 กม./ชม. ที่มีโทษปรับ 500 บาท ตาม พ.ร.บ.จราจรทางบก พ.ศ. 2522 นะครับ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
เดินหน้างานทะเบียนราษฎร สู่ระบบดิจิทัล
...
อีกไม่นานเกินรอครับ เราทุกคนจะสามารถแจ้งย้ายที่อยู่ รวมถึงทำธุรกรรมด้านทะเบียนราษฎรได้เพียงปลายนิ้ว เพราะล่าสุด ครม. ได้อนุมัติหลักการร่างกฎกระทรวงกำหนดการปฏิบัติงานการทะเบียนราษฎรด้วยระบบดิจิทัลและค่าธรรมเนียม เพื่ออำนวยความสะดวกแก่ประชาชนด้านบริการงานทะเบียนราษฎร อย่างรวดเร็ว ปลอดภัย ตามวิถี New Normal
.
อธิบายง่าย ๆ คือ เป็นการพัฒนาระบบการพิสูจน์ยืนยันตัวตนทางดิจิทัลสำหรับจัดเก็บข้อมูล ผ่านการดาวน์โหลดแอปพลิเคชันของประชาชน และลงทะเบียนที่สำนักงานทะเบียนอำเภอ/ท้องถิ่น เพื่อยืนยันตัวตนผ่านระบบตรวจสอบลายนิ้วมือและภาพใบหน้า โดยสาระสำคัญของร่างกฎกระทรวงฯ มีดังนี้
.
1.กำหนดให้สำนักงานทะเบียนกลางต้องจัดให้มีการบริการงานทะเบียนด้วยระบบดิจิทัล เพื่อให้ประชาชนได้รับการพิสูจน์และยืนยันตัวตนทางดิจิทัล โดยสามารถขอรับบริการผ่านระบบดิจิทัลได้ด้วยตนเอง
.
2.วิธีการจัดเก็บค่าธรรมเนียม และการรับรองรายการทะเบียนด้วยระบบดิจิทัล โดยระยะแรกจะยกเว้นค่าธรรมเนียมการแจ้งย้ายที่อยู่ปลายทางอัตโนมัติ เป็นเวลา 1 ปี รวมถึงเปิดให้บริการเกี่ยวกับการตรวจข้อมูลส่วนบุคคลผ่านระบบฐานข้อมูลประชาชนและการบริการภาครัฐ (Linkage Center) การจองคิวรับบริการงานทะเบียนล่วงหน้า และการแจ้งย้ายที่อยู่ปลายทาง
.
และในอนาคตจะขยายบริการงานทะเบียนราษฎรประเภทอื่นในรูปแบบดิจิทัลเพิ่มเติม เช่น การตรวจคัดและรับรองสำเนารายการทะเบียนราษฎร การแจ้งย้ายเข้า – ย้ายออก การแจ้งเกิด การแจ้งตาย เป็นต้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอาทิตย์ที่ 18 เมษายน 2564
ยังไม่เก็บ! ค่าใช้น้ำสาธารณะในภาคเกษตรกรรม
...
จากกระแสความกังวล เรื่องการเก็บค่าใช้น้ำสาธารณะในภาคการเกษตร ตาม พ.ร.บ.ทรัพยากรน้ำ พ.ศ. 2561 ว่าจะเป็นภาระซ้ำเติมเกษตรกรที่มีรายได้น้อยนั้น รัฐบาล ยืนยัน ว่าภายใน 2 ปีนี้ ยังไม่มีการเก็บค่าใช้น้ำอย่างแน่นอน เนื่องจากยังต้องผ่านการพิจารณาจากคณะกรรมการลุ่มน้ำ และรับฟังความเห็นของประชาชนในพื้นที่ เพื่อให้ได้ข้อสรุปถึงอัตราและรูปแบบการเก็บค่าใช้น้ำสาธารณะที่เหมาะสม และเป็นธรรม
.
หลักการสำคัญ คือ เพื่อให้ผู้ใช้น้ำ วางแผนการใช้น้ำอย่างเหมาะสม โดยแบ่งการใช้น้ำสาธารณะออกเป็น 3 ประเภท ได้แก่
1. เพื่อดำรงชีพ เช่น กินใช้ในครัวเรือน ทำเกษตร ปศุสัตว์เลี้ยงชีพ รักษาระบบนิเวศ บรรเทาสาธารณภัย คมนาคม เป็นต้น
2. เพื่ออุตสาหกรรม เช่น การท่องเที่ยว การผลิตไฟฟ้า ประปา เป็นต้น
3. เพื่อกิจการขนาดใหญ่ เช่น การท่องเที่ยว หรือใช้น้ำมากจนอาจส่งผลกระทบข้ามลุ่มน้ำ หรือครอบคลุมพื้นที่กว้างขวาง เป็นต้น
.
แนวทางเบื้องต้น คือ การใช้ประเภทที่ 1 กินใช้ในครัวเรือน
และ ทำเกษตรหรือเลี้ยงสัตว์เพื่อยังชีพในรอบแรกของปี นั้น “ไม่มีการเก็บค่าใช้น้ำ”
แต่หากทำรอบที่ 2 ในพื้นที่มากกว่า 66 ไร่ จะต้องเก็บค่าใช้น้ำ เพื่อสร้างความตระหนักให้ลดการใช้น้ำช่วงหน้าแล้ง ซึ่งจะส่งผลกระทบต่อการรักษาระบบนิเวศ การผลักดันน้ำเค็ม และทำให้เกิดการขาดแคลนน้ำได้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 8 เมษายน 2564
ดีอีเอส จัดระดมความคิดเห็น (ร่าง) แผนแม่บทฯ การส่งเสริมและการคุ้มครองข้อมูลส่วนบุคคล และเตรียมความพร้อมในการปฏิบัติตามกฎหมายคุ้มครองข้อมูลส่วนบุคคลของหน่วยงาน
ดีอีเอส จัดระดมความคิดเห็น (ร่าง) แผนแม่บทฯ การส่งเสริมและการคุ้มครองข้อมูลส่วนบุคคล และเตรียมความพร้อมในการปฏิบัติตามกฎหมายคุ้มครองข้อมูลส่วนบุคคลของหน่วยงาน
เมื่อวันที่ 8 เมษายน 2564 นายภุชพงค์ โนดไธสง รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมรับฟังความคิดเห็นต่อ (ร่าง) แผนแม่บทการดำเนินงานด้านการส่งเสริม และการคุ้มครองข้อมูลส่วนบุคคล พ.ศ. 2564 – 2568 ณ ห้องประชุมวายุภักษ์ 5 ชั้น 5 โรงแรมเซ็นทรา บายเซ็นทารา ศูนย์ราชการแจ้งวัฒนะ โดยในช่วงเช้า เป็นการสรุปสถานการณ์ประเทศไทยเกี่ยวกับการเตรียมความพร้อมในการปฏิบัติตามกฎหมายคุ้มครองข้อมูลส่วนบุคคล และ “เสวนาเตรียมความพร้อมในการปฏิบัติตามกฎหมายคุ้มครองข้อมูลส่วนบุคคลของหน่วยงาน” ส่วนช่วงบ่าย เป็นการสรุปการประชุมเชิงปฏิบัติการฯ เมื่อวันที่ 15-19 มีนาคม 2564 และนำเสนอ (ร่าง) แผนแม่บทฯ
ก่อนหน้านี้ สำนักงานปลัดกระทรวงดิจิทัลเพื่อเศรษฐกิจและสังคม ทำหน้าที่ สำนักงานคณะกรรมการคุ้มครองข้อมูลส่วนบุคคล ร่วมกับ สถาบันวิชาการนโยบายกิจการสาธารณะกับธุรกิจและการกำกับดูแล มหาวิทยาลัยหอการค้าไทย จัดให้ผู้สนใจเข้าร่วม การประชุมเชิงปฏิบัติการเพื่อระดมความคิดเห็นต่อ (ร่าง) กรอบแผนแม่บทการดำเนินงานด้านการส่งเสริม และการคุ้มครองข้อมูลส่วนบุคคล พ.ศ. 2564 – 2568 “กิจกรรมจัดทำแผนแม่บทการดำเนินงานด้านการส่งเสริมและการคุ้มครองข้อมูลส่วนบุคคล พ.ศ. 2564 – 2568 ภายใต้โครงการจัดตั้งสำนักงานคณะกรรมการคุ้มครองข้อมูลส่วนบุคคล” ซึ่งจัดในรูปแบบออนไลน์ เรียบร้อยแล้ว จำนวน 5 ครั้ง ทั้งในส่วนกลางและส่วนภูมิภาค ในระหว่างวันที่ 15 – 19 มีนาคม 2564 โดยกำหนดการประชุมแต่ละครั้ง ประกอบด้วย ช่วงเช้า เป็นการบรรยายให้ความรู้เกี่ยวกับกฎหมายคุ้มครองข้อมูลส่วนบุคคล ช่วงบ่าย เป็นการนำเสนอ (ร่าง) กรอบแผนแม่บทการดำเนินงานด้านการส่งเสริม และการคุ้มครองข้อมูลส่วนบุคคล พ.ศ. 2564 – 2568
ซึ่งการประชุมออนไลน์ที่ผ่านมา มีรายละเอียด ดังนี้
การประชุมเชิงปฏิบัติการฯ ครั้งที่ 1 วันที่ 15 มีนาคม 2564 ​สำหรับกรุงเทพฯ/ปริมณฑล
การประชุมเชิงปฏิบัติการฯ ครั้งที่ 2 วันที่ 16 มีนาคม 2564 สำหรับภาคเหนือ
การประชุมเชิงปฏิบัติการฯ ครั้งที่ 3 วันที่ 17 มีนาคม 2564 สำหรับภาคตะวันออกเฉียงเหนือ
การประชุมเชิงปฏิบัติการฯ ครั้งที่ 4 วันที่ 18 มีนาคม 2564 สำหรับภาคตะวันออก
การประชุมเชิงปฏิบัติการฯ ครั้งที่ 5 วันที่ 19 มีนาคม 2564 สำหรับภาคใต้
******************
วันพฤหัสบดีที่ 8 เมษายน 2564
แผนบริหารจัดการผลไม้
ก.เกษตรฯ เห็นชอบแผนบริหารจัดการผลไม้ภาคตะวันออก (ทุเรียน มังคุด เงาะ ลองกอง) และแผนบริหารจัดการผลไม้ภาคเหนือ (ลิ้นจี่) ปี 2564
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นประธานการประชุมคณะกรรมการพัฒนาและบริหารจัดการผลไม้ ณ ห้องประชุมกระทรวงเกษตรและสหกรณ์ โดยที่ประชุมมีมติเห็นชอบแผนบริหารจัดการผลไม้ภาคตะวันออก ปี 2564 (ทุเรียน มังคุด เงาะ ลองกอง) เพื่อบริหารจัดการให้เป็นไปตามกลไกตลาดปกติ รวมทั้งสิ้น 900,126 ตัน แบ่งเป็น ทุเรียน 575,542 ตัน มังคุด 106,796 ตัน เงาะ 197,708 ตัน และลองกอง 20,080 ตัน และเห็นชอบแผนบริหารจัดการผลไม้ภาคเหนือ (ลิ้นจี่) ปี 2564 รวม 4 จังหวัด ได้แก่ เชียงใหม่ เชียงราย น่าน พะเยา จำนวน 30,716 ตัน โดยจะมีการกระจายผลผลิตภายในประเทศ 25,620 ตัน การแปรรูป 2,831 ตัน และการส่งออก 2,265 ตัน
นอกจากนี้ ยังเห็นชอบ (ร่าง) แผนปฏิบัติการด้านการพัฒนาผลไม้ไทย พ.ศ. 2565 - 2570 ประกอบด้วย 5 ยุทธศาสตร์ คือ ยุทธศาสตร์ที่ 1 เพิ่มประสิทธิ์ภาพระบบบริหารจัดการผลไม้ในการผลิตและยกระดับมาตรฐานสินค้าไม้ผล ยุทธศาสตร์ที่ 2 พัฒนาขีดความสามารถในการแข่งขันด้านการตลาดไม้ผลด้วยเทคโนโลยีและนวัตกรรม ยุทธศาสตร์ที่ 3 สร้างความเข้มแข็งและความเสมอภาคให้กับเกษตรกรและสถาบันเกษตรไม้ผล ยุทธศาสตร์ที่ 4 บริหารจัดการทรัพยากรอย่างยั่งยืนและเป็นมิตรกับสิ่งแวดล้อมในการผลิตผลไม้ครบวงจร และยุทธศาสตร์ที่ 5 พัฒนาเครือข่ายการส่งออกและระบบโลจิสติกส์ และเปลี่ยนชื่อจากแผนปฏิบัติการด้านการพัฒนาผลไม้ไทย พ.ศ. 2565 - 2570 เป็นแนวทางการพัฒนาผลไม้ไทย พ.ศ. 2565 - 2570
วันพฤหัสบดีที่ 8 เมษายน 2564
บริษัท ท่าอากาศยานไทย จำกัด (มหาชน) ยืนยันดำเนินการตามมติคณะกรรมการพิจารณาแนวทางการเพิ่มขีดความสามารถอาคารผู้โดยสาร ท่าอากาศยานสุวรรณภูมิ โดยยึดหลักธรรมาภิบาล โปร่งใส ตรวจสอบได้
บริษัท ท่าอากาศยานไทย จำกัด (มหาชน) (ทอท.) กระทรวงคมนาคม ชี้แจงกรณีที่องค์กรต่อต้านคอร์รัปชัน (ประเทศไทย) (ACT) มีจดหมายเปิดผนึกถึงรัฐมนตรีว่าการกระทรวงคมนาคม ขอให้ ทอท. ดำเนินการพัฒนาท่าอากาศยานสุวรรณภูมิ (ทสภ.) ตามข้อศึกษาของ ป.ป.ช. และ มติ ครม.
ทอท. ในฐานะผู้บริหาร ทสภ. ขอชี้แจงข้อเท็จจริงว่า ทอท. ได้ดำเนินการตามมติคณะกรรมการพิจารณาแนวทางการเพิ่มขีดความสามารถอาคารผู้โดยสาร ทสภ. โดยมี นายอนุทิน ชาญวีรกูล รองนายกรัฐมนตรีเป็นประธานการประชุม เมื่อวันที่ 15 มกราคม 2564 ซึ่งมีมติเห็นชอบให้ ทอท. ดำเนินการพัฒนา ทสภ. โดยก่อสร้างส่วนต่อขยายอาคารด้านทิศตะวันออก (East Expansion) ทิศตะวันตก (West Expansion) และทิศเหนือ (North Expansion) เพื่อเพิ่มขีดความสามารถของ ทสภ. ให้สามารถรองรับผู้โดยสารได้ 120 ล้านคนต่อปี โดยให้ ทอท. สอบถามความเห็นจากสมาคมขนส่งทางอากาศระหว่างประเทศ (International Air Transport Association : IATA) และองค์การการบินพลเรือนระหว่างประเทศ (International Civil Aviation Organization : ICAO) ซึ่งเป็นองค์กรสากลระดับโลกที่มีความเกี่ยวข้องโดยตรงกับการพัฒนาการขนส่งทางอากาศ เพื่อนำเสนอที่ประชุมคณะรัฐมนตรีต่อไป
ขณะเดียวกันในการประชุมคณะรัฐมนตรี เมื่อวันที่ 23 มีนาคม 2564 ได้รับทราบข้อเสนอแนะของ ป.ป.ช. เพื่อป้องกันการทุจริตในโครงการดังกล่าว โดยขอให้ ทอท. ดำเนินการตามความเห็นของสำนักงาน
สภาพัฒนาการเศรษฐกิจและสังคมแห่งชาติ และคณะรัฐมนตรี เมื่อปี 2557 ที่ให้ดำเนินการก่อสร้างส่วนต่อขยายด้านทิศตะวันออกและทิศตะวันตก และอาคารผู้โดยสารด้านทิศใต้ หลังจากนั้นจึงพิจารณาก่อสร้างส่วนต่อขยายด้านทิศเหนือเป็นลำดับถัดไป
ทอท. ไม่ได้นิ่งนอนใจในข้อกังวลของ ACT และที่ผ่านมา ทอท. ดำเนินการตามกระบวนการทุกขั้นตอน ทั้งการรับฟังความคิดเห็น และรวบรวมข้อเสนอแนะจากส่วนงานที่เกี่ยวข้อง หลังจากนี้เมื่อ ทอท. ได้รับผลการทบทวนและการศึกษาอย่างเป็นทางการจาก IATA และ ICAO เพื่อเสนอต่อหน่วยงานที่เกี่ยวข้องและที่ประชุมคณะรัฐมนตรีตามกฎระเบียบแล้ว หากการพิจารณาให้ดำเนินการอย่างไร ทอท. พร้อมปฏิบัติตาม และยืนยันว่าการดำเนินงานของ ทอท. ดำเนินการภายใต้หลักธรรมาภิบาล โปร่งใส ตรวจสอบได้ และเกิดประโยชน์สูงสุดต่อการพัฒนาอุตสาหกรรมการบินของประเทศ
วันพฤหัสบดีที่ 8 เมษายน 2564
๑๓๔ ปี กระทรวงกลาโหม
๘ เมษายน ๑๕๖๔ วันคล้ายวันสถาปนากระทรวงกลาโหม
รัชกาลที่ ๕ ได้ทรงพระกรุณาโปรดเกล้าฯ พระราชทานที่ดินสร้างเป็นโรงทหารหน้าเพื่อกิจการของทหาร โดยมี นายพันเอก เจ้าหมื่นไวยวรนาถ (เจิม แสง-ชูโต) ผู้บังคับการกรมทหารหน้า เป็นแม่กองการก่อสร้างใช้เวลาก่อสร้าง ๓ ปี (พ.ศ.๒๔๒๕ - ๒๔๒๗) ค่าก่อสร้างอาคารและค่าตกแต่งรวมทั้งสิ้น ๕๗๐,๐๐๐ บาท และในวันที่ ๑๘ กรกฎาคม ๒๔๒๗ พระองค์ทรงพระกรุณาเสด็จพระราชดำเนินมาทรงกระทำพระราชพิธีเป็นปฐมฤกษ์ในการเปิดอาคารที่ทำการทหารแห่งนี้และพระราชทานนามอาคารว่า "โรงทหารหน้า"
วันพฤหัสบดีที่ 8 เมษายน 2564
รมว.พม. ลงพื้นที่ อ.นครไทย จ.พิษณุโลก เร่งบูรณาการช่วยเหลือครอบครัวกลุ่มเปราะบางประสบภัยจากพายุฤดูร้อนกว่า 120 ครัวเรือน
รมว.พม. ลงพื้นที่ อ.นครไทย จ.พิษณุโลก เร่งบูรณาการช่วยเหลือครอบครัวกลุ่มเปราะบางประสบภัยจากพายุฤดูร้อนกว่า 120 ครัวเรือน
วันนี้ (8 เม.ย. 64) เวลา 10.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมคณะผู้บริหาร ลงพื้นที่จังหวัดพิษณุโลก ณ วัดบ้านหนองกะท้าว (วัดใหญ่) หมู่ 10 ตำบลหนองกะท้าว อำเภอนครไทย เพื่อติดตามความช่วยเหลือตามภารกิจกระทรวง พม. สำหรับครอบครัวกลุ่มเปราะบางที่ประสบปัญหาความเดือดร้อนจากเหตุภัยพิบัติพายุฤดูร้อน จำนวน 127 ครัวเรือน โดยมี นายรณชัย จิตรวิเศษ ผู้ว่าราชการจังหวัดพิษณุโลก ทีม One Home พม. จังหวัดพิษณุโลก และหน่วยงานที่เกี่ยวข้อง ลงพื้นที่บูรณาการความช่วยเหลือร่วมกัน จากนั้นเดินทางไปลงพื้นที่เยี่ยมครอบครัวกลุ่มเปราะบางที่ประสบภัย จำนวน 2 ครอบครัวที่มีผู้สูงอายุ คนพิการ ผู้ป่วยติดเตียง และเยาวชน ซึ่งเป็นกลุ่มเป้าหมายของกระทรวง พม. ประกอบด้วย 1) ครอบครัวผู้สูงอายุ วัย 77 ปี พิการทางการเคลื่อนไหวและร่างกายเป็นผู้ป่วยติดเตียง ได้รับเบี้ยยังชีพผู้สูงอายุและเบี้ยความพิการ อาศัยอยู่กับลูกชายและครอบครัว ได้รับความเดือดร้อนอย่างมาก เนื่องจากหลังคาบ้านพังเสียหายอย่างหนัก จนต้องนำผ้าใบมาคลุมแทนหลังคา และต้องพักอาศัยเพียงชั้นล่างของบ้าน และ 2) ครอบครัว พ่อ แม่ ลูก มีฐานะยากจน ได้รับความเดือดร้อนอย่างมาก เนื่องจากคานบ้านหัก และเสาบ้านเอียง อีกทั้งบ้านเรือนมีสภาพเก่าทรุดโทรม ทำให้ไม่สามารถพักอาศัยได้และต้องย้ายมาอยู่เพิงสักกะสีชั่วคราว นอกจากนี้ ได้พูดคุยถึงปัญหาความเดือดร้อนต่างๆ เพื่อเร่งบูรณาการแนวทางช่วยเหลือร่วมกับหน่วยงานที่เกี่ยวข้องในพื้นที่
นายจุติกล่าวว่า วันนี้ ตนเป็นตัวแทนของรัฐบาลมาลงพื้นที่ด้วยความตั้งใจที่จะมาพบกับพี่น้องประชาชนเพื่อแสดงให้เห็นว่าเราไม่ทิ้งกัน อะไรที่เราสามารถช่วยเหลือได้ เราก็จะมาเยี่ยมดูแลกัน ซึ่งตนทราบว่า มีหลายตำบลประสบภัยจากเหตุการณ์พายุทำให้บ้านเรือนได้รับความเสียหาย กระทรวง พม. จึงได้เดินทางมาลงพื้นที่ที่นี่และจะไปยังอำเภอเนินมะปราง โดยรัฐบาลพยายาม จะทำงานให้ประชาชนทุกคนอย่างเต็มที่ และกระทรวง พม. จะดูแลประชาชนตั้งแต่แรกเกิดจนกระทั่งเสียชีวิต และดูแลคนทุกช่วงวัย ไม่ว่าจะเป็นผู้สูงอายุ หรือคนพิการที่อยู่บ้านติดเตียง โดยเราจะดูแลร่วมกับกระทรวงสาธารณะสุขและหน่วยงานท้องถิ่น
นายจุติกล่าวเพิ่มเติมว่า รัฐบาลไม่ได้เพิกเฉย หากมีอะไรอยากให้ทุกท่านสื่อสารกันผ่านทางผู้ใหญ่บ้าน กำนัน อบต. นายอำเภอ หรือผ่านทางผู้ว่าราชการจังหวัดได้ เราในฐานะที่เป็นคณะรัฐมนตรีที่ได้รับมอบหมายมาดูแลประชาชนจะทำให้ทุกท่าน มีความเข้มแข็งให้ได้ เป็นสิ่งที่รัฐบาลจะทำอย่างจริงจัง และเราได้เปลี่ยนรูปแบบการทำงานใหม่ จากที่เคยให้กระทรวงมหาดไทยทำงานเพียงกระทรวงเดียว เราจะมีอีก 12 กระทรวง 1 หน่วยงาน เข้ามาช่วยกัน และพยายามที่จะให้มีอาสาสมัครพัฒนาสังคมและความมั่นคงของมนุษย์ (อพม.) เพิ่มขึ้น จะได้ไว้คอยสื่อสาร คอยชี้เป้าเฝ้าระวังว่าในหมู่บ้าน มีใครที่ต้องการความช่วยเหลือบ้าง ทำให้การเข้าถึงสวัสดิการของรัฐง่ายขึ้น เร็วขึ้น และมีความเข้าใจระบบความช่วยเหลือของรัฐมากขึ้น ซึ่งวันนี้ การให้ความช่วยเหลือกลุ่มเปราะบาง ด้วยการซ่อมแซมบ้าน โดยมาดูว่าใครเสียหายมากน้อยแค่ไหน เพราะการช่วยเหลือกจะแตกต่างกันไปตามความเสียหายที่เกิดขึ้น ทั้งนี้ กระทรวง พม. ตั้งใจมาลงพื้นที่ครั้งนี้ เพื่อให้เห็นว่ารัฐบาลไม่ทิ้งใครไว้ข้างหลังอย่างที่ พลเอก ประยุทธ์ จันทร์โอชา นายกรัฐมนตรี ได้กล่าวไว้และเราจะไม่ทิ้งทุกท่านยามที่ท่านลำบากอย่างแน่นอน
วันพฤหัสบดีที่ 8 เมษายน 2564
การประชุมคณะอนุกรรมการส่งเสริมอุตสาหกรรมเกษตรและอาหาร ครั้งที่ 1/2564
กระทรวงเกษตรฯ เข้าร่วมการประชุมคณะอนุกรรมการส่งเสริมอุตสาหกรรมเกษตรและอาหาร มุ่งส่งเสริมและสนับสนุนการจัดตั้งนิคมอุตสาหกรรมเกษตรอาหารทั้งขนาดเล็ก ขนาดกลาง และขนาดใหญ่ เพื่อสร้างระบบการแปรรูปสินค้าเกษตร
เมื่อวันพุธที่ 7 เมษายน 2564 นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ พร้อมด้วย นายอำพันธุ์ เวฬุตันติ รองปลัดกระทรวงเกษตรและสหกรณ์ เข้าร่วมประชุมคณะอนุกรรมการส่งเสริมอุตสาหกรรมเกษตรและอาหาร โดยมี นายยงวุฒิ เสาวพฤกษ์ เป็นประธาน มีผู้แทนหน่วยงานภาครัฐ ภาคเอกชน ภาคเกษตรกร และสถาบันการศึกษา เข้าร่วม ณ กระทรวงเกษตรและสหกรณ์
โดยที่ประชุมได้มีมติรับทราบและพิจารณาในประเด็นสำคัญต่าง ๆ ที่นำเสนอ เช่น ขนาดพื้นที่เขตอุตสาหกรรมเกษตรและอาหารขนาดเล็ก พื้นที่ 5 - 10 ไร่ (ขอเพิ่ม) ผู้ประกอบการพิเศษ SME และเพิ่ม Future Food เข้าไป ให้มี Product ในกลุ่มจังหวัด แบ่งตามพื้นที่ size แต่ละขนาด และจัดทำแผนทั้ง 18 กลุ่ม เพื่อเป็นการปฏิรูปภาคเกษตรโครงการหนึ่งกลุ่มจังหวัด หนึ่งนิคมอุตสาหกรรม โดยส่งเสริมและสนับสนุนการจัดตั้งนิคมอุตสาหกรรมเกษตรอาหารทั้งขนาดเล็ก ขนาดกลาง และขนาดใหญ่ ให้ครบทั้ง 18 กลุ่มจังหวัด เพื่อสร้างระบบการแปรรูปสินค้าเกษตร
วันพฤหัสบดีที่ 8 เมษายน 2564
แอร์พอร์ต เรล ลิงก์ คุมเข้มมาตรการอำนวยความสะดวก และรักษาความปลอดภัย รวมทั้งมาตรการป้องกันโควิด-19 ในช่วงวันหยุดยาวเทศกาลสงกรานต์ 9 – 15 เมษายน 2564
รถไฟฟ้าแอร์พอร์ต เรล  ลิงก์ คุมเข้มมาตรการอำนวยความสะดวกและรักษาความปลอดภัย รวมทั้งมาตรการป้องกันโควิด-19  ให้แก่ผู้โดยสารช่วงเทศกาลสงกรานต์ระหว่างวันที่ 9 - 15 เมษายน 2564 สอดคล้องตามนโยบายกระทรวงคมนาคม
นายสุเทพ พันธุ์เพ็ง กรรมการผู้อำนวยการใหญ่บริษัท รถไฟฟ้า ร.ฟ.ท. จำกัด (รฟฟท.) หรือผู้ให้บริการรถไฟฟ้าแอร์พอร์ต เรล ลิงก์ เปิดเผยว่า ในช่วงเทศกาลสงกรานต์ระหว่างวันที่ 9 - 15 เมษายน 2564 รฟฟท. ได้เตรียมพร้อมมาตรการอำนวยความสะดวก และรักษาความปลอดภัย เพื่อรองรับการเดินทางของผู้โดยสาร และให้ผู้โดยสารที่ใช้บริการได้รับความสะดวกสบาย และความปลอดภัยในการใช้บริการมากที่สุด ตามนโยบายของกระทรวงคมนาคม โดยมีมาตรการดังนี้
ด้านการอำนวยความสะดวก ได้จัดจุดบริการเชื่อมต่อระบบขนส่งสาธารณะ (TAXI STAND) ที่สถานีรถไฟฟ้าพญาไท และตั้งศูนย์ประสานงานอำนวยการและติดตามสถานการณ์อย่างใกล้ชิดที่ห้องควบคุมการเดินรถไฟฟ้า ศูนย์ซ่อมบำรุงคลองตัน ส่วนด้านการรักษาความปลอดภัย กำหนดให้เจ้าหน้าที่รักษาความปลอดภัยตรวจสอบทางเข้า-ออกทุกสถานี , พื้นที่ในจุดลับตา และตรวจสอบบุคคลที่มีอาการมึนเมาอย่างเข้มงวดในการเข้าใช้บริการ และตรวจสอบระบบการใช้งานโทรทัศน์วงจรปิด (CCTV) ให้ใช้งานได้ดีอยู่เสมอรวมถึงกำหนดวัตถุต้องห้ามที่ไม่สามารถนำเข้ามาในระบบรถไฟฟ้าได้แก่ อาวุธ ของมีคม ลูกโป่ง พลุดอกไม้ไฟ และวัตถุที่จะทำให้เกิดประกายไฟ
ด้านความมั่นคงกำหนดให้ฝ่ายปฏิบัติการเดินรถไฟฟ้าทบทวนการทำงานด้านความปลอดภัยเกี่ยวกับวัตถุต้องสงสัย ให้เจ้าหน้าที่ตรวจสอบกระเป๋า หรือกล่องหีบห่อ สัมภาระที่วางทิ้งไว้แบบผิดสังเกต และระมัดระวังบุคคลภายนอกที่อาจแปลกปลอมเข้ามาในบริเวณพื้นที่ปฏิบัติงานหรือพื้นที่สถานี พร้อมจัดชุดตรวจผสม ประกอบด้วย เจ้าหน้าที่บริษัท รถไฟฟ้า ร.ฟ.ท. จำกัด , พนักงานรักษาความปลอดภัย , เจ้าหน้าที่ตำรวจสถานีตำรวจรถไฟสุวรรณภูมิ , เจ้าหน้าที่ชุดสุนัขทหารตรวจวัตถุระเบิด (K9) ออกตรวจสอบพื้นที่และอำนวยความสะดวกด้านรักษาความปลอดภัยในช่วงเทศกาลสงกรานต์
นอกจากนั้นบริษัทยังคงคุมเข้มมาตรการป้องกันการแพร่ระบาดของไวรัสโควิด-19 โดยมีมาตรการต่างๆ ทั้งตั้งจุดคัดกรองตรวจวัดอุณหภูมิผู้โดยสารก่อนเข้าใช้บริการในทุกสถานี ,เพิ่มความถี่ในการทำความสะอาดบริเวณจุดสัมผัสภายในสถานี และในขบวนรถ , เพิ่มความถี่ในการฉีดพ่นยาฆ่าเชื้อภายในขบวนรถไฟฟ้าก่อนให้บริการ ซึ่งขอความร่วมมือผู้โดยสารสวมหน้ากากอนามัยตลอดเวลาที่ใช้บริการรถไฟฟ้า และสแกน QR Code ไทยชนะบริเวณสถานีทุกครั้ง เพื่อเป็นประโยชน์ในการสอบสวนโรค รวมทั้งปฏิบัติตามมาตรการเว้นระยะห่างทางสังคม (Social Distancing) ในขณะใช้บริการ และงดเว้นการพูดคุยภายในตู้โดยสาร เพื่อร่วมกันป้องกันการแพร่ระบาดของไวรัสโควิด-19
ทั้งนี้เชื่อมั่นว่าหากได้ปฏิบัติตามแผนงานที่วางไว้ และผู้โดยสารให้ความร่วมมือตามแผนดังกล่าว จะส่งผลให้ผู้โดยสารได้รับความปลอดภัยและสะดวกสบายในการเดินทางในช่วงเทศกาลสงกรานต์
ส่วนงานบริการลูกค้าสัมพันธ์ Call Center 1690 หรือ www.srtet.co.th,www.facebook.com/AirportRailLink และ Twitter : Airport Rail Link
วันพฤหัสบดีที่ 8 เมษายน 2564
๑๓๔ ปี กระทรวงกลาโหม
"ศาลาว่าการกลาโหม หรือโรงทหารหน้า ในอดีต เป็นต้นแบบของหน่วยทหารสมัยใหม่"
เมื่อ ๑๓๔ ปี ที่ผ่านมา ศาลาว่าการกลาโหมเป็นที่ตั้งของหน่วยทหาร ที่ใช้เป็นที่ฝึกทหาร ที่พักทหาร และยังมีระบบไฟฟ้า ประปา โทรศัพท์ เป็นอาคารที่สามารถบรรจุกำลังพลได้เรือนหมื่น พร้อมยุทโธปกรณ์ ทั้งยังเป็นสถานที่ ที่ทรงคุณค่า และคุณลักษณะอันสูงส่งทางสถาปัตยกรรม ด้วยรูปแบบสถาปัตยกรรมแบบ คลาสสิค พาลลาเดียน และที่สำคัญ...เป็นส่วนราชการเดียวที่มีโฉนดที่ดินเป็นกรรมสิทธิ์
วันพฤหัสบดีที่ 8 เมษายน 2564
แพทย์เตือนสงกรานต์นี้ระวังตัวเองขั้นสูงสุด ใส่หน้ากาก ล้างมือ เว้นระยะห่าง เป็นวัคซีนตัวจริงป้องกันโควิด 19
“หมออุดม” เตือนสงกรานต์นี้ทุกคนต้องระวังตัวเองขั้นสูงสุด อาจรับเชื้อโดยไม่รู้ตัวจากผู้ติดเชื้อที่ไม่
แสดงอาการและยังไม่ไปตรวจ หากเดินทางกลับบ้านให้อยู่กับครอบครัวตัวเอง ไม่ไปสถานที่เสี่ยงหรือทำตัวเอง
ให้มีความเสี่ยง
“หมออุดม” เตือนสงกรานต์นี้ทุกคนต้องระวังตัวเองขั้นสูงสุด อาจรับเชื้อโดยไม่รู้ตัวจากผู้ติดเชื้อที่ไม่แสดงอาการและยังไม่ไปตรวจ หากเดินทางกลับบ้านให้อยู่กับครอบครัวตัวเอง ไม่ไปสถานที่เสี่ยงหรือทำตัวเองให้มีความเสี่ยง เน้นใส่หน้ากาก ล้างมือ เว้นระยะห่าง เป็นวัคซีนตัวจริงป้องกันตัวเอง ครอบครัว คนรอบข้าง และประเทศ ย้ำฉีดวัคซีนช่วยลดความรุนแรงของโรค และลดการเสียชีวิต ยังมีโอกาสติดเชื้อได้ เพราะป้องกันได้ไม่ 100 เปอร์เซ็นต์
วันนี้ (8 เมษายน 2564) ศ.คลินิกเกียรติคุณ นพ.อุดม คชินทร ที่ปรึกษาคณะกรรมการบริหารสถานการณ์การแพร่ระบาดของเชื้อไวรัสโคโรนา 2019 ให้สัมภาษณ์ว่า ขณะนี้ประเทศไทยมีผู้ติดเชื้อโควิด 19 สะสมถึง 3 หมื่นรายแล้ว และอาจมีผู้ติดเชื้อที่ไม่มีอาการ ไม่เคยไปตรวจอีกจำนวนมาก ทำให้อาจรับเชื้อและแพร่เชื้อสู่ผู้อื่นได้โดยไม่รู้ตัว โดยเฉพาะบุคคลในครอบครัว รวมทั้งผู้สูงอายุหรือผู้มีโรคประจำตัวหากติดเชื้อมีความเสี่ยงอาการรุนแรงและเสียชีวิตได้ ดังนั้น ในช่วงสงกรานต์ซึ่งมีการเดินทางจำนวนมาก ขอให้ประชาชนระวังตัวเองขั้นสูงสุดตลอดเวลา ให้คิดว่าทุกคนมีความเสี่ยงติดเชื้อ และระวังตัวเองไม่นำเชื้อไปติดคนอื่น เมื่อเดินทางข้ามจังหวัดอาจทำให้จังหวัดที่เป็นพื้นที่สีเขียวเกิดการติดเชื้อได้
“หากเดินทางกลับไปเยี่ยมบ้านช่วงสงกรานต์ ขอให้อยู่ในครอบครัว อย่าไปสุงสิงกับครอบครัวอื่น ไม่ไปสถานที่เสี่ยง ไม่ทำตัวเองให้มีความเสี่ยง หากออกจากบ้านต้องใส่หน้ากากตลอดเวลา ล้างมือบ่อยๆ เว้นระยะห่างจากคนอื่นอย่างน้อย 2 เมตร ซึ่ง 3 มาตรการด้านสาธารณสุขนี้ ต้องปฏิบัติอย่างเข้มข้นจะช่วยป้องกันการติดเชื้อได้จริง”ศ.คลินิกเกียรติคุณ นพ.อุดมกล่าว
ศ.คลินิกเกียรติคุณ นพ.อุดม กล่าวต่อว่า สำหรับการฉีดวัคซีนโควิด 19 แม้จะรับวัคซีนครบ 2 เข็มแล้ว ก็ยังมีความเสี่ยงติดเชื้อได้ เนื่องจากไม่ได้ป้องกันการติดเชื้อ 100% โดยหลังฉีดวัคซีนเข็มแรกประมาณ 2-3 สัปดาห์จะมีภูมิคุ้มกันประมาณ 60-70 เปอร์เซ็นต์ และเมื่อฉีดครบ 2 เข็มภูมิคุ้มกันจะขึ้นประมาณ 80 เปอร์เซ็นต์ ดังนั้น แม้จะรับวัคซีนครบ 2 เข็มแล้ว หากไปในพื้นที่ที่มีความเสี่ยงก็มีโอกาสติดเชื้อได้ แต่อาการจะน้อยหรือป่วยไม่รุนแรง จึงต้องปฏิบัติตามมาตรการด้านสาธารณสุขอย่างเข้มงวด คือ ใส่หน้ากาก ล้างมือ และเว้นระยะห่างถือเป็นวัคซีนตัวจริงที่ช่วยปกป้องตัวเอง คนที่เรารัก ครอบครัว เพื่อน คนรอบข้าง และประเทศไทยจากโรคโควิด 19
******************************* 8 เมษายน 2564